Roger Federer

**Roger Federer** (født 1981) er en sveitsisk tidligere tennisspiller. Han ble profesjonell i 1998, og var på toppen av verdensrankingen mellom februar 2004 til august 2008. Etter å ha toppet i 237 uker på rad, ble han passert av Rafael Nadal 18. august 2008. Federer kom tilbake som nummer 1 6. juli 2009 og holdt posisjonen til 6. juni 2010. I løpet av karrieren har han vunnet 20 Grand Slam-turneringer. Federer har vunnet 103 ATP singletitler, 8 ATP doubletitler og var rangert som nummer 1 i verden igjen 18 juni 2018. Totalt har Roger Federer vunnet 1235 seire på ATP-touren og tapt 268 kamper. Federer har vunnet ATP-sluttspillet seks ganger i årene 2003, 2004, 2006, 2007, 2010 og 2011. I tillegg har han vært rangert som nummer 1 i verden i totalt 310 uker.

Federer har totalt tjent US$ 127,504,891 på ATP-touren i rene premiepenger. Han er med det, den tennisspilleren som har tjent nest mest i historien etter Novak Djokovic.

## Oppvekst
Roger Federer ble født 8. august 1981 i Basel, som sønn av Robert Federer og Lynette Durand, og som den yngre broren til Diana, født i 1979. Faren er sveitsisk og moren er sørafrikansk. I sin ungdom så Federer spesielt opp til tennisspillerne Boris Becker og Stefan Edberg. På tennisbanen hadde Federer et stort temperament og var veldig følsom overfor motganger. Svenske Peter Lundgren var ansatt som trener for den sveitsiske tennisforbundet tidlig på 2000-tallet, og tok tak i Federers utfordringer på tennisbanen. 

## Karriere
I 1999 ble han den yngste spilleren som er blitt rangert blant verdens 100 beste spillere. I 2000 kom han til sin første finale i en ATP-turnering. I 2001 vant Federer sin første ATP tittel i Milan. Han vant også Hopman Cup dette året sammen med Martina Hingis. 

I 2002 vant han tre ATP-turneringer og endte året som nummer seks på verdensrankingen. I 2003 vant han sju ATP-titler, inkludert sin første Grand Slam-tittel. Det var i Wimbledonturneringen, der han slo Andy Roddick i semifinalen og Mark Philippoussis i finalen. 

I 2004 vant han hele 11 ATP-titler, inkludert tre Grand Slam-titler. Størstedelen av sesongen (fra februar) var Federer rangert som nummer en i verden. I 2005 tangerte Federer prestasjonen med 11 ATP-titler, inkludert to Grand Slam-seire. Dette året var han rangert som verdensener gjennom samtlige uker. 

I 2006-sesongen vant han både Australian Open, Wimbledon og US Open. For første gang nådde han finalen i French Open, men tapte for Rafael Nadal i finalen.

I 2007-sesongen gikk Federer til topps i Australian Open, men tapte for andre året på rad finalen i French Open. 8. juli 2007 vant han Wimbledon-finalen for femte år på rad, og gjentok prestasjonen til Björn Borg, som vant fem strake titler mellom 1976&ndash;1980. Han vant sin fjerde strake US Open-tittel og vant dermed sin 12. Grand Slam-turnering i single.

I innledningen til 2008-sesongen, var Federer plaget av kyssesyke. Dette bidro til at han ikke klarte å nå finalen i Australian Open. I de to neste grand slam-turneringen, French Open og Wimbledon, ble han begge gangene slått av Rafael Nadal i finalen. Dette var medvirkende til at han i august samme år mistet topplasseringen på verdensrankingen til Nadal, etter å ha toppet siden 2004. I sommer-OL 2008 var Federer sveitsisk flaggbærer under åpningsseremonien. 14. august 2008 ble han slått ut i kvartfinalen i tennis i sommer-OL 2008 i to strake sett av amerikaneren James Blake (4–6, 6–7). Federer ble imidlertid olympisk mester i dobbel den 16. august med parkamerat Stanislas Wawrinka. 8. september vant han sin 5. strake triumf i US Open da han beseiret skotten Andy Murray 3-0 i sett.

Åpningen i 2009-sesongen ble bedre enn åpningen på den foregående sesongen for Federer, men han tapte Australian Open-finalen mot Nadal i fem sett. Han fikk deretter sin hevn da han vant Madrid Masters og forhindret Nadal i å ta alle tre masterstitlene på grus i løpet av ett år. Ved å slå svenske Robin Söderling i finalen i French Open fikk han endeleg sin karriere grand slam, og ble bare den sjette mann til å oppnå dette i den moderne era. Han vant også Wimbledon i 2009. Federer vant over Andy Roddick i finalen.     

2010-sesongen ble åpnet med seier i Australian Open. Roger Federer ble dermed den første til å oppnå 16 Grand Slam-titler.

2011-sesongen ble det første året siden 2002 hvor han ikke klarte å vinne en Grand Slam-turnering. Han nådde finalen i French Open, men tapte mot spanjolen Rafael Nadal.

Federer vant Wimbledonturneringen i 2012 mot Andy Murray. Federer har dermed syv seiere i Wimbledon totalt, og tangerer med det William Renshaw og Pete Sampras' rekord. Utvider samtidig rekorden for antall Grand Slam-titler til 17. Med denne Wimbledon-seieren tok Federer over topplasseringen på verdensrangeringen og klarte dermed også å passere Pete Sampras med flest antall uker som nr. 1 i verden. Federer har nå rekorden på tilsammen 302 uker. Roger Federer oppnådde en sølvmedalje i London OL i 2012, han ble slått i finalen av Andy Murray.

Han ble rangert som nummer seks på verdensrangeringen og vant kun en turnering i 2013. Federer vant fem single titler i 2014, i tillegg klarte han å vinne en etterlengtet tittel i Davis Cup for Sveits i november 2014 sammen med, Stanislas Wawrinka, Marco Chiudinelli, Michael Lammer og kapteinen og personlig trener Severin Lüthi.  

Roger Federer vant sin 1000. ATP-match i Brisbane. Han vant samtidig også turneringen der. Federer har vunnet ATP-singletittel i femten påfølgende år, fra Milan 2001 til Brisbane 2015. I 2015-sesongen vant han 6 single titler. 2016 var et år som var preget av mye skader for Federer, han vant ingen turneringer dette året.

I 2017 vant Federer igjen Australian Open, 7 år etter sin forrige triumf. Dette var hans 5 tittel i turneringen og hans 18 Grand Slam tittel. Han vant også Wimbledon for 8. gang i 2017. Med dette ble han den mestvinnende tittelholder i Wimbledon gjennom turneringens historie. Dette var hans 19.ende Grand Slam tittel og hans 5 tittel for året. Totalt vant Federer 7 single titler i 2017. I tillegg var han med å vinne Laver Cup for Team Europa mot Team World.

Federer startet 2018 sesongen med å vinne Hopman Cup for andre gang i karrieren. Dette gjorde han sammen med Belinda Bencic.
I Australian Open slo han Marin Čilić i finalen, og tok dermed sin 20 grand slam tittel. Han vant turneringen i Rotterdam i februar 2018. Ved å vinne denne tittelen, ble Federer historisk fordi han ble den eldste spiller som er rangert som nummer 1 i verden gjennom tidene, med sine 36 år. Også i 2019 startet Federer sesongen med å vinne Hopman Cup sammen med Belinda Bencic. Dette var Federer sin tredje tittel i turneringen. I mars 2019, vant Federer sin 8 tittel i Dubai. Dette var hans 100 ATP tittel. Han ble med dette kun den andre mannen i tennishistorien med 100 ATP single titler. Kun Jimmy Connors har flere titler med 109 ATP titler.

## Spillestil
Roger Federer er 1,85 meter høy og veier 85 kg. Han er en høyrehendt spiller som spiller énhånds backhand. 

## Trenere
I løpet av karrieren har Roger Federer hatt følgende trenere: Adolf Kacovsky (1991), Peter Carter (1991–2000), Peter Lundgren (2000–03), Tony Roche (2006–07), Severin Lüthi (2007–nå), Jose Higueras (2008), Paul Annacone (2010–13), Stefan Edberg (2014) og Ivan Ljubičić (2016–nå).

## Familieliv
Roger Federer er gift med Mirka Vavrinec, og sammen har de tvillingdøtrene Charlene Riva og Myla Rose som de fikk i 2009. Paret ble foreldre til nok et tvillingpar i 2014, denne gangen fikk de sønnene, Leo og Lenny.

## Grand Slam-titler
*  **[[Wimbledon (tennis)|Wimbledon]]:**
** Single herrer – 2003 (han beseiret Mark Philippoussis med 7-6, 6-2, 7-6 i finalen)
** Single herrer – 2004 (han beseiret Andy Roddick med 4-6, 7-5, 7-6, 6-4 i finalen)
** Single herrer – 2005 (han beseiret Andy Roddick med 6-2, 7-6, 6-4 i finalen)
** Single herrer – 2006 (han beseiret Rafael Nadal med 6-0, 7-6, 6-7, 6-3 i finalen)
** Single herrer – 2007 (han beseiret Rafael Nadal med 7-6, 4-6, 7-6, 2-6, 6-2 i finalen)
** Single herrer – 2009 (han beseiret Andy Roddick med 5-7, 7-6, 7-6, 3-6, 16-14  i finalen)
** Single herrer – 2012 (han beseiret Andy Murray med 4-6, 7-5, 6-3, 6-4 i finalen)
** Single herrer – 2017 (han beseiret Marin Čilić med 6-3, 6-1, 6-4 i finalen)
*  **[[Australian Open]]:**
** Single herrer – 2004 (han beseiret Marat Safin med 7-6, 6-4, 6-2 i finalen)
** Single herrer – 2006 (han beseiret Marcos Baghdatis med 5-7, 7-5, 6-0, 6-2 i finalen)
** Single herrer – 2007 (han beseiret Fernando González med 7-6, 6-4, 6-4 i finalen)
** Single herrer – 2010 (han beseiret Andy Murray med 6-4, 6-3, 7-6 i finalen)
** Single herrer – 2017 (han beseiret Rafael Nadal med 6–4, 3–6, 6–1, 3–6, 6–3 i finalen)
** Single herrer - 2018 (han beseiret Marin Čilić med 6-2 6-7(5) 6-3 3-6 6-1 i finalen)

*  **[[US Open (tennis)|US Open]]:**
** Single herrer – 2004 (han beseiret Lleyton Hewitt med 6-0, 7-6, 6-0 i finalen)
** Single herrer – 2005 (han beseiret Andre Agassi med 6-3, 2-6, 7-6, 6-1 i finalen)
** Single herrer – 2006 (han beseiret Andy Roddick med 6-2, 4-6, 7-5, 6-1 i finalen)
** Single herrer – 2007 (han beseiret Novak Đoković med 7-6, 7-6, 6-4 i finalen)
** Single herrer – 2008 (han beseiret Andy Murray med 6-2, 7-5, 6-2 i finalen)

*  **[[French Open]]:**
** Single herrer – 2009 (han beseiret Robin Söderling med 6-1, 7-6, 6-4 i finalen)

## Referanser


## Eksterne lenker
* 
* 
* 
*